KOMMISSIONENS BESLUTNING

af 26. maj 1999

om hasteforanstaltninger mod spredning af Anoplophora glabripennis (Motschulsky) for så vidt angår Kina (undtagen Hongkong)

(meddelt under nummer K(1999) 1346)

(1999/355/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 98/2/EF(2), særlig artikel 15, stk. 3, og

ud fra følgende betragtninger:

(1) Hvis en medlemsstat skønner, at der er overhængende fare for indslæbning på dens område af Anoplophora glabripennis (Motschulsky) fra et tredjeland, kan den midlertidigt træffe alle nødvendige supplerende foranstaltninger til at beskytte sig mod denne fare;

(2) på grund af påvisninger af Anoplophora glabripennis (Motschulsky) på emballage fremstillet af hårdt træ med oprindelse i nogle områder i Kina traf Det Forenede Kongerige den 14. december 1998 officielle foranstaltninger til at beskytte sit område mod faren for indslæbning af den nævnte skadegører og indføre supplerende særlige overvågningsprocedurer for den nævnte skadegører på denne vare;

(3) på grundlag af oplysninger fra Det Forenede Kongerige og international videnskabelig, teknisk litteratur vides Hongkong at være fri for Anoplophora glabripennis (Motschulsky);

(4) på grundlag af disse påvisninger bør der træffes hasteforanstaltninger for hele EF for at sikre mere effektiv beskyttelse mod indslæbning af Anoplophora glabripennis (Motschulsky) i EF fra nævnte land, undtagen Hongkong; disse foranstaltninger bør omfatte krav om, at træ, bortset fra nåletræ (Coniferales), med oprindelse i Kina (undtagen Hongkong) i form af:

- pakkasser, tremmekasser, tromler og lignende emballager, lastpaller og lign. og pallerammer, der anvendes ved transport af alle slags genstande

- træ, der anvendes til at holde gods på plads eller støtte gods, herunder træ, som ikke har bevaret sin naturlige, runde overflade

skal være afbarket og fri for insekthuller med en diameter på over 3 mm eller ovntørret til et vandindhold på under 20 % i tørstoffet ved hjælp af et passende tid/temperaturprogram;

(5) hvis det viser sig, at de hasteforanstaltninger, der er nævnt i artikel 1 i denne beslutning, ikke er tilstrækkelige til at hindre indslæbning af Anoplophora glabripennis (Motschulsky) eller ikke er blevet overholdt, bør strengere eller alternative foranstaltninger forudses;

(6) virkningerne af hasteforanstaltningerne vil blive overvåget og løbende evalueret i 1999, og eventuelle efterfølgende foranstaltninger vil blive overvejet på baggrund af resultaterne af denne overvågning og evaluering senest den 31. december 1999;

(7) de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Træ som anført i bilaget til denne beslutning med oprindelse i Kina (undtagen Hongkong) må kun føres ind på EF's område, hvis de i bilaget til denne beslutning fastsatte hasteforanstaltninger er overholdt. Hasteforanstaltningerne i bilaget gælder kun for træ, der afsendes fra Kina den 10. juni 1999 eller derefter.

Artikel 2

Uden at dette berører bestemmelserne i Kommissionens direktiv 94/3/EF(3), forelægger importmedlemsstaterne inden den 31. oktober 1999 Kommissionen og de øvrige medlemsstater en detaljeret teknisk rapport om den officielle overvågning, der er nævnt i punkt 2 i bilaget.

Artikel 3

Medlemsstaterne tilpasser de foranstaltninger, de har vedtaget for at beskytte sig mod indslæbning og spredning af Anoplophora glabripennis (Motschulsky), for at bringe dem i overensstemmelse med artikel 1.

Artikel 4

Denne beslutning tages op til revision senest den 31. december 1999.

Artikel 5

Denne beslutning er rettet til medlemsstaterne.

Udfærdiget i Bruxelles, den 26. maj 1999.

På Kommissionens vegne

Franz FISCHLER

Medlem af Kommissionen

(1) EFT L 26 af 31.1.1977, s. 20.

(2) EFT L 15 af 21.1.1998, s. 34.

(3) EFT L 32 af 5.2.1994, s. 37, og berigtigelse i EFT L 59 af 3.3.1995, s. 30.

BILAG

Med henblik på anvendelsen af artikel 1 skal følgende hasteforanstaltninger overholdes:

1. Træ med oprindelse i Kina (undtagen Hongkong), bortset fra nåletræ (Coniferales), i form af:

- pakkasser, tremmekasser, tromler og lignende emballager, lastpaller og lign. og pallerammer, der anvendes ved transport af alle slags genstande

- træ, der anvendes til at holde gods på plads eller støtte gods, herunder træ, som ikke har bevaret sin naturlige, runde overflade

skal være afbarket og fri for insekthuller med en diameter på over 3 mm eller ovntørret til et vandindhold på under 20 % i tørstoffet ved hjælp af et passende tid/temperaturprogram.

2. Overholdelsen af bestemmelserne i punkt 1 overvåges af de i direktiv 77/93/EØF nævnte officielle ansvarlige organer.